Povjerenik Avramopoulos je 15. travnja, ubrzo nakon donošenja Komunikacije iz travnja, o tom pitanju razgovarao s ministrom domovinske sigurnosti Jehom Johnsonom. Istodobno, delegacija EU-a u Washingtonu redovito je isticala potrebu za ostvarivanjem potpunog reciprociteta prilikom obraćanja Kongresu.

Na ministarskom sastanku za pravosuđe i unutarnje poslove EU-a i SAD-a, koji se održao 2. lipnja, raspravljalo se pojedinostima viznog reciprociteta. Predstavnici upravnih tijela SAD-a potvrdili su svoju predanost suradnji s EU-om i pet dotičnih država članica radi postizanja potpunog viznog reciprociteta, no napomenuli su da Kongres Sjedinjenih Američkih Država nije promijenio svoje stajalište i da je daljnji napredak prije predstojećih predsjedničkih izbora i izbora za Kongres malo vjerojatan. Naveli su i sigurnosne probleme kao razlog zbog kojeg SAD ne širi program ukidanja viza na pet dotičnih država članica EU-a.

SAD je u više navrata izrazio negodovanje protiv svih mjera EU-a koje bi mogle imati štetne učinke i koje nadilaze pitanje viznog reciprociteta. Naglasio je da bi nametanje viza građanima SAD-a građana zasigurno imalo za posljedicu ponovno uvođenje zahtjeva za vizu za sve građane EU-a na razini Kongresa. Osvrćući se na ideje koje je Komisija iznijela u Komunikaciji iz travnja (tj. proširenje elektroničkog sustava za odobrenje putovanja na neke kategorije putnika), SAD je odgovorio da postojeće zakonodavstvo ne omogućuje takvu fleksibilnost te je isključio mogućnost uvođenja zakonodavnih prijedloga u tu svrhu u bliskoj budućnosti. Istodobno, SAD je istaknuo neke dostupne olakšice u pogledu zahtjeva za vizu i postupka izdavanja, prepoznajući koliko je to pitanje osjetljivo. To se odnosi na produljenje viza te uključuje pružanje određenih olakšica podnositeljima zahtjeva za vizu (tj. izuzeće od uzimanja otisaka prstiju i razgovora). Međutim, ti su elementi na snazi već neko vrijeme i to se ne može smatrati napretkom u pogledu postizanja potpunog viznog reciprociteta.

U Kongresu SAD-a od travnja nije zabilježen konkretan napredak za državljane EU-a na temelju aktualnih zakonodavnih inicijativa SAD-a, osobito programa „Radna mjesta otvorena na temelju Zakona o putovanju iz 2015.”(Jobs Originating through Launching Travel Act of 2015) i „Zakon o jednakoj zaštiti na putovanjima iz 2016.”(Equal Protection in Travel Act of 2016).

Vizni reciprocitet bio je jedna od tema tijekom posjeta delegacije Odbora za građanske slobode, pravosuđe i unutarnje poslove (LIBE) Europskog parlamenta u Washingtonu od 16. do 18. svibnja.

Treba napomenuti da je Ured za reviziju vlade SAD-a izdao izvješće 7. lipnja o razmjeni informacija između partnerskih zemalja programa ukidanja viza i SAD-a o identitetu i kaznenoj evidenciji terorista te izgubljenim i ukradenim putovnicama. U izvješću se navodi da je SAD prikupio informacije od partnerskih zemalja programa ukidanja viza za više od 12 000 osumnjičenih terorista, uključujući gotovo 5 000 osoba koje nadležna tijela SAD-a nisu prethodno identificirala. Komisija smatra da je ta razmjena informacija iznimno bitna. Time se ukazuje na to da program ukidanja viza olakšava život milijunima osoba koje zakonito putuju transatlantskom rutom, ali i da SAD od njega ima znatnu sigurnosnu korist. U izvješću se navodi i da se razmjena informacija eksponencijalno povećavala tijekom prošle godine.

Komisija napominje da je tu činjenicu naglasio i zamjenik ministra domovinske sigurnosti Alejandro Mayorkas i koordinator za borbu protiv terorizma Justin Siberell (Ministarstvo vanjskih poslova) na saslušanju Odbora za domovinsku sigurnost Senata SAD-a 26. svibnja na kojem su priznata i nedavna postignuća EU-a u području sigurnosti, npr. Direktiva EU-a o evidenciji podataka o putnicima ili osnivanje Europskog centra za borbu protiv terorizma u okviru Europola.

Unatoč intenziviranju političkih i tehničkih kontakata, nema naznaka napretka u odnosima sa SAD-om kao što je bio slučaj s Kanadom. Tijekom posljednja tri mjeseca SAD nije ostvario napredak u ukidanju viza za bugarske, hrvatske, ciparske, poljske i rumunjske državljane kako bi mogli putovati u SAD. Stoga će se Komisija i dalje zalagati za potpuni vizni reciprocitet u koordinaciji s pet dotičnih država članica kako bi se ubrzalo postizanje rezultata. U tom će pogledu Komisija iskoristiti sve prilike, uključujući zajednički doručak Vijeća EU-a za vanjske poslove i državnog tajnika Johna Kerrya 18. srpnja i sljedeći sastanak ministara i viših dužnosnika za pravosuđe i unutarnje poslove EU-a i SAD-a, koji je predviđen prije kraja 2016., kako bi se istražili daljnji koraci i sve opcije ili potrebne mjere za postizanje tog cilja.

III. Stajališta kao odgovor na Komunikaciju iz travnja

U Komunikaciji iz travnja Komisija je pozvala Europski parlament i Vijeće da hitno pokrenu rasprave o trenutačnom mehanizmu reciprociteta i zauzmu stajalište o najprikladnijim sljedećim koracima u kontekstu iznesenih procjena. Pozvala je dvije institucije da obavijeste Komisiju o svojim stajalištima najkasnije do 12. srpnja 2016.

U Europskom parlamentu nije se održala rasprava na plenarnoj sjednici radi zauzimanja stajališta. Predsjednik Odbora za građanske slobode, pravosuđe i unutarnje poslove (LIBE) uputio je pismo Komisiji 7. lipnja u kojem od Komisije zahtijeva donošenje delegiranih akata predviđenih Uredbom što je prije moguće. U pismu predsjednika Odbora LIBE navodi se da Komisija ima obvezu donijeti delegirani akt u skladu s člankom 1. stavkom 4. točkom (f) Uredbe kojim se privremeno suspendira izuzeće od zahtjeva za vizu za državljane dotične treće zemlje, s obzirom na to da Sjedinjene Američke Države i Kanada nisu ukinule zahtjev za vizu u roku od 24 mjeseca od obavijesti o izostanku reciprociteta koju je dostavila dotična država članica EU-a. U pismu se od Komisije traži da poštuje tu pravnu obvezu i donese potrebne delegirane akte što je prije moguće, podsjećajući da u skladu s člankom 265. UFEU-a institucija EU-a može pokrenuti postupak pred Sudom Europske unije ako Komisija ne bude djelovala.

Vijeće nije to pitanje stavilo na dnevni red Vijeća ministara i Predsjedništva niti je izrazilo stajalište o trenutačnom mehanizmu reciprociteta u kontekstu procjene iznesene u Komunikaciji.

Među državama članicama Bugarska i Rumunjska jasno su iznosile svoja stajališta Komisiji i dvjema dotičnim trećim zemljama, posebno Kanadi, i to na najvišoj političkoj razini.

Ostali dionici

I neki su dionici izrazili svoja mišljenja o tom pitanju. Međunarodna udruga zračnih prijevoznika (IATA) koja broji oko 260 zračnih prijevoznika, što predstavlja 83 % globalnog zračnog prometa, navela je gospodarske posljedice uvođenja novih zahtjeva za putnike iz Kanade i SAD-a u EU. Udruga je navela i podatke iz Europske putničke komisije, prema kojima više od 30 milijuna kanadskih i američkih turista posjećuje Europu svake godine, a njihova ukupna potrošnja iznosila je 2014. više od 54 milijarde USD. Nadalje, 31 predstavnik industrije turizma uputio je zajedničko pismo Odboru LIBE Europskog parlamenta u kojem navodi da bi suspenzija ukidanja viza za kanadske i američke državljane utjecala na pad turističkih dolazaka iz SAD-a i Kanade, uzrokovala pad prihoda u europskom sektoru turizma i putovanja te ugrozila tisuće radnih mjesta u Europi.

IV. Zaključci

Komisija pozdravlja ostvarenje potpunog viznog reciprociteta s Brunejem.

Kad je riječ o Kanadi, Komisija napominje da unatoč pojačanom i konstruktivnom dijalogu te suradnji s kanadskim vlastima u posljednja tri mjeseca radi postizanja potpunog viznog reciprociteta, bugarski i rumunjski državljani još uvijek moraju posjedovati vizu kako bi putovali u Kanadu. Stoga će se Komisija i dalje zalagati za potpuni vizni reciprocitet u koordinaciji s Bugarskom i Rumunjskom kako bi se ubrzalo postizanje rezultata. U tom pogledu, na sastanku ministara 11. srpnja u Bruxellesu Kanada se obvezala izvijestiti početkom jeseni o rezultatima procjene i rasporedu za ukidanje zahtjeva za vize, uključujući potrebne elemente suradnje s Bugarskom i Rumunjskom. Komisija sa zadovoljstvom iščekuje sastanak na vrhu Europske unije i Kanade, koji će se održati 27. i 28. listopada 2016., na kojem će se moći potvrditi konkretan napredak u ukidanju zahtjeva za vizu za bugarske i rumunjske državljane.

Kad je riječ o Sjedinjenim Američkim Državama, Komisija navodi da tijekom posljednja tri mjeseca SAD nije ostvario napredak u ukidanju viza za bugarske, hrvatske, ciparske, poljske i rumunjske državljane kako bi mogli putovati u SAD. Stoga će Komisija, kako je ranije navedeno, iskoristiti sve mogućnosti te će se i dalje zalagati za potpuni vizni reciprocitet u koordinaciji s pet dotičnih država članica kako bi se ubrzalo postizanje rezultata.

Komisija će blisko surađivati s Europskim parlamentom i Vijećem kako bi postigla jedinstven stav Europske unije o tom važnom pitanju te će izvijestiti o daljnjem napretku prije kraja godine.